Johanne Schmidt-Nielsen (EL), 2010-06-16:
Venstres ordfører påstod i sin tale, at der nu bare lige skulle skæres ned i 3 år, at regningen så var betalt om 3 år, og at det kun var rimeligt, at alle gjorde deres til at komme af med den her regning.
De skal nok få deres topskattelettelser, det har regeringen sørget for, men det er en permanent forringelse for de ufaglærte, som i den grad får forringet deres muligheder for uddannelse.
Så det er ikke rigtigt, når Venstres ordfører siger, at nu må alle lige bidrage igennem 3 år, og at vi så er færdige med det.
Nej, nedskæringerne for ufaglærte voksne er permanente.
Og jeg synes jo, at den tankegang, Venstres ordfører der kommer med, er meget stigende.
Vi skal huske på, at vi jo ikke alle sammen var med til at skabe hullet i statskassen.
Altså, det var jo ikke alle, der fik store beløb ud af de skattelettelser, som regeringen har brugt overskuddet på.
Men regningen derimod mener regeringen altså skal tørres af på bl.a. voksne mennesker uden uddannelse.
Det er jo pudsigt, at man sagtens kan sige, hvad der skal ske med topskattelettelserne om 3 år, men når det kommer til de ufaglærte danskere, vil man altså ikke sige noget om fremtiden.
Først sker der det, at man på grund af den økonomiske krise er i en situation, hvor rigtig mange ufaglærte mister deres job og mange andre er i fare for arbejdsløshed.
Hvad gør man fra regeringens side?
Forsøger man at skabe job?
Nej, der er stort set ikke blevet gjort noget for at skabe job.
Til gengæld forringer man i den såkaldte genopretningspakke muligheden for en ordentlig tid på dagpenge.
Man forringer det for de mennesker, der mister deres arbejde, altså som ikke mister deres arbejde med vilje, men fordi arbejdspladsen f.eks. lukker.
Man forringer deres liv som ledige.
Jeg må sige, at det næsten ikke bliver mere asocialt end det, vi i dag har behandlet, nemlig at de danskere, som allermest er i fare for fyring – de, som har fået allermindst i det danske uddannelsessystem – også er dem, der skal betale regningen nu.
Der er ingen fremtid i det her.
Jeg mener, det er helt ekstremt, så lidt fremsynet man er i Venstre, De Konservative og Dansk Folkeparti, for når vi spørger ordførerne fra V, K og O, så ved ordførerne jo godt, at vi altså ikke kommer til at stå i en situation i fremtiden, hvor der opstår mange flere ufaglærte job.
Det er ikke situationen.
Situationen er den omvendte, nemlig at vi har behov for at få de ufaglærte i uddannelse, og alligevel er man villig til at skære ned.
Vi står også i en situation, hvor regeringen godt ved, at andelen af unge, der gennemfører en ungdomsuddannelse, faktisk er faldet siden 2001, hvor den borgerlige regering kom til.
Ministeren ved godt, at det betyder, at endnu færre vil videreuddanne sig, for selvfølgelig betyder økonomien noget.
Vi har at gøre med voksne mennesker, hvoraf mange har stiftet familie, har været på arbejdsmarkedet i mange år, og i modsætning til hvad vi har hørt både Dansk Folkepartis ordfører påstå under andenbehandlingen og også repræsentanter fra Venstre og De Konservative påstå, forholder det sig altså sådan, at man ikke bare kan gå på almindeligt SU-niveau, når man som voksen ønsker at videreuddanne sig.
Det er de færreste, der har mulighed for det.
Økonomien betyder noget, hvis vi ønsker at få voksne mennesker ind i uddannelsessystemet, men man er altså ikke bare villig til at skære fra 2 år til 1 år på muligheden for SU, man er også villig til at skære markant på ydelsesniveauet.
Man er så villig til at hamre skattelettelser ud, som bliver givet til dem, der har i forvejen.
Det skaber et kæmpe hul i kassen, men når regningen så skal betales, siger man ikke til dem, der har fået skattelettelserne: Hov, nu trækker vi de skattelettelser tilbage, vi stopper de skattelettelser.
Nej, så siger man til de arbejdsløse, til børnefamilierne, til voksne ufaglærte mennesker, til voksne mennesker, der har børn med handicap: Nu skal vi alle sammen være fælles om at betale regningen.
Vi var ikke fælles om at bruge pengene.
Enhedslisten er imod forslaget.